PTTEP เปิดบ่ายพลิกบวก 1.12% หลังกินรวบ “บงกช-เอราวัณ” ดันมูลค่าหุ้นเพิ่ม 24 บาท
PTTEP เปิดบ่ายพลิกบวก 1.12% หลังกินรวบ “บงกช-เอราวัณ” ดันมูลค่าหุ้นเพิ่ม 24 บาท เปิดตลาดภาคบ่ายที่ระดับ 135.50 บาท ปรับตัวขึ้น 1.50 บาท หรือ 1.12% สูงสุดที่ระดับ 135.50 บาท ต่ำสุดที่ระดับ 132.50 บาท ด้วยมูลค่าซื้อขาย 1.36 พันล้านบาท
13 ธ.ค. 2561

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP เปิดตลาดภาคบ่ายที่ระดับ 135.50 บาท ปรับตัวขึ้น 1.50 บาท หรือ 1.12% สูงสุดที่ระดับ 135.50 บาท ต่ำสุดที่ระดับ 132.50 บาท ด้วยมูลค่าซื้อขาย 1.36 พันล้านบาท จากภาคเช้าราคาหุ้นปิดลบ 1.12%

โดยราคาหุ้น PTTEP ปรับตัวขึ้นอย่างมีนัยสำคัญหลังจาก นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีนอกสถานที่ (ครม.สัญจร) มีมติให้บริษัท ปตท.สผ.เอ็นเนอร์ยี่ ดีเวลลอปเม้นท์ จำกัด ในกลุ่ม PTTEP และบริษัท เอ็มอีจี 2 (ประเทศไทย) จำกัด ในกลุ่มมูบาดาลา เป็นผู้ได้รับสิทธิเป็นผู้รับสัญญาแบ่งปันผลผลิตแปลงสำรวจในทะเลอ่าวไทยหมายเลข G1/61 (แปลงเอราวัณ) และหมายเลข G2/61 (แปลงบงกช) เนื่องจากเป็นผู้เสนอราคาและให้ผลประโยชน์ต่อรัฐดีที่สุด ตามข่าวที่ได้รายงานก่อนหน้านี้  จับตา PTTEP เปิดบ่ายเทรดกระหึ่ม! “ศิริ” เผยเสนอดีสุด คว้าสิทธิทั้ง “บงกช-เอราวัณ”
ทั้งนี้ นักวิเคราะห์คาดการณ์ว่า การที่ PTTEP ชนะการประมูลดังกล่าวจะส่งผลให้มูลค่าของบริษัทปรับตัวขึ้นอย่างมีนัยสำคัญจากทั้ง 2 โครงการ โดยก่อนหน้านี้ บริษัทหลักทรัพย์เคทีบี (ประเทศไทย) จำกัด แนะนำ “ซื้อ” PTTEP ราคาเป้าหมาย 167 บาท/หุ้น โดยยังคงเชื่อมั่นว่า PTTEP จะชนะอย่างน้อย 1 แหล่งคือแหล่งบงกช ซึ่งเป็นแหล่งเดิมที่ PTTEP เป็นผู้ผลิตอยู่แล้ว และถ้า PTTEP สามารถชนะแหล่งเอราวัณด้วยจะเป็น Upside Surprise ต่อราคาหุ้น PTTEP ราว4 บาทต่อหุ้น
สำหรับการประมูลในครั้งนี้ PTTEP ยื่นประมูลแหล่งบงกช 100% และแหล่งเอราวัณถือ 60% ร่วมกับ กลุ่มมูบาดาลา 40% สำหรับกระแสข่าวก่อนหน้านี้ในเรื่องของราคาโดยการเสนอราคาในแหล่งเอราวัณต่ำกว่า 170 บาท/ล้านบีทียู และเสนอราคาก๊าซฯในแหล่งบงกชที่ต่ำกว่า 190 บาท/ล้านบีทียู จากราคากลางที่กำหนดไว้ไม่เกิน 214 บาท/ล้านบีทียู จะมีผลต่อราคาเป้าหมายของเราประมาณ 3 บาท เนื่องด้วยสมมุติฐานอยู่ที่ 200 บาท/ล้านบีทียู (Sensitivity Analysis Figure 1-5)
ทั้งนี้แนวโน้มของผลประกอบการไตรมาส 4/61จะยังดีถึงแม้ราคาน้ำมันกดดัน ด้วย 3 ปัจจัยคือ (1) ปริมาณการขายที่จะเพิ่มขึ้นกว่า 11% จากไตรมาสก่อนมาอยู่ที่ 340 KBOED เนื่องจาก MTJDA จะกลับมาเรียกก๊าซได้ตามปกติ (2) การปรับราคาก๊าซเพิ่มขึ้นอีก 10% จากไตรมาสก่อน (3) Unit Cost ที่จะลดลงประมาณ 1 เหรียญสหรัฐฯ ต่อบาร์เรล จาก Operating และ Maintenance ที่ลดลง
โดยมองว่าราคาหุ้นช่วงที่ผ่านมามีการปรับลดลงจากราคา 160 บาท มาอยู่ต่ำกว่า 140 บาทตามราคาน้ำมัน Brent ที่ปรับลงมา แต่เรายังมองว่าแนวโน้มราคาน้ำมันจะเป็น Sideway-up หลังจากที่ OPEC และรัสเซียมีข้อสรุปร่วมกัน เราจึงยังให้คำแนะนำซื้อ ด้วยราคาเป้าหมายที่ 167 บาท (รวมผลชนะการประมูลบงกช)
 
ด้าน บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์เมื่อวันที่ 4 ธ.ค.2561 โดยแนะนำ “ซื้อ” PTTEP ราคาเป้าหมาย 173 บาท/หุ้น มองว่า PTTEP เข้าประมูลแหล่งบงกชและเอราวัณเชิงรุก ด้วยการเสนอค่า Pc ต่ำ และเชื่อว่าบริษัทสามารลดต้นทุนเงินทุน/การดำเนินงานเพื่อชดเชยราคาขายก๊าซที่ลดลง
ขณะที่ประเมิน Upside สูงสุดต่อมูลค่าหุ้น PTTEP จากการประมูลแหล่งบงกชอยู่ที่ 14.4 บาท/หุ้น และแหล่งเอราวัณอยู่ที่ 9.9 บาท/หุ้น
 
 